Barcelona mai havia rebut tantes persones allotjades ni registrat tantes nits d'hotel com aquest mes de juliol. Segons les dades de l'Ajuntament de Barcelona van arribar 825.443 viatgers, un 5% més que el juliol del 2018, que van fer 2.147.211 pernoctacions, un 5,4% més que un any enrere. A diferència del juliol de l'any passat, hi ha menys viatgers de la resta de l'estat (-6,1%) i més de l'estranger (7,2%).

En el que portem d'any, ja s'han registrat 4.867.856 viatgers i 12.348.434 pernoctacions. Xifres que a final d'any s'acostaran o inclús superaran a les del 2018, on es van superar per primera vegada els 8 milions de viatgers (8.041.458) i els 20 milions de pernoctacions (20.222.097).

Les dades mostren que aquest juliol hi havia 696 establiments oberts amb 82.861 places, que han donat feina a 15.551 persones. Totes aquestes dades mai abans havien estat tant altes. El mateix mes de l'any passat hi va haver 667 establiments amb 79.942 places amb 14.662 treballadors. Les dades d'ocupació hotelera, del 82,3%, són superiors a les del 2018 (80,6%), però en anys anteriors ha estat superior.

Procedència de les pernoctacions

Pel que fa als països de procedència de les pernoctacions, les dades registrades fins al mes de juliol es mostren similars respecte a les de l'any passat. La llista està encapçalada per turistes espanyols, amb 1.534.655 pernoctacions, i turistes nord-americans, amb 1.404.991.

A continuació, la majoria dels visitants provenen de països europeus com el Regne Unit, França, Itàlia o Alemanya. Després hi ha els procedents de Rússia i la Xina, amb xifres lleugerament més baixes que els turistes provinents d'altres països asiàtics o americans.